Integrasie kan dalk leerlinge se wiskunde-uitslae pootjieArgieffoto. Vanjaar se graad 12-leerlinge het Maandag hul tweede wiskundevraestel geskryf. Die vraestel, wat ondermeer uit meetkunde, analitiese meetkunde en trigonometrie bestaan, was volgens die Vereniging vir Afrikaanse Wiskunde-onderwysers (VAW) propvol vrae wat verskillende afdelings van die sillabus geïntegreer het. Kenners meen die eerste wiskundevraestel, wat gewoonlik op algebra fokus, was van ŉ goeie gehalte, maar sê die tweede vraestel het beslis ŉ bietjie meer insig van leerlinge gevra. “Leerlinge sukkel wêreldwyd om vrae wat die verskillende dissiplines van wiskunde integreer, te beantwoord. Hoewel beide vraestelle van ŉ goeie standaard was, sou leerlinge mooi moes dink tydens vanjaar se Nasionale Senior Sertifikaat-eksamens vir hierdie vak,” het Valentyn van der Merwe van die VAW gesê. “Vraestel een was op ŉ hoër standaard as die 2014 vraestel. Dit was ook die jaar waarin die eerste kurrikulum- en assesseringsbeleidsverklaring (KABV) vraestelle geskryf is. Hoewel die vrae nie onredelik was nie, is dit op ŉ ongewone manier gestel wat kritiese denke vereis het,” het Elmarie van Loggerenberg, adjunkhoof van Afrikaanse Hoër Seunskool, gesê. Herholdt Bezuidenhout, adjunkhoof van Grabouw Hoërskool beaam dat die vraestel gefokus het daarop om verskillende onderwerpe in wiskunde te integreer. “In vraestel twee was daar ŉ neiging om meer as een onderwerp te toets. Vraag drie het byvoorbeeld analitiese meetkunde met eweredigheid gekombineer, terwyl vraag vyf analitiese meetkunde met sirkelmeetkunde saamgegooi het.” Volgens Van der Merwe verwag die VAW dat die wiskunde-uitslae in vanjaar se eksamen laer sal wees as in 2014, toe die eerste KABV-eksamens afgelê is. “Om meer kritiese denke in vraestelle te toets is wel belangrik, aangesien dit op tersiêre vlak wel ŉ kritiese vaardigheid is.”